text: РЕГЛАМЕНТ (ЕС) № 1153/2014 НА КОМИСИЯТА
  от 29 октомври 2014 година
  за изменение на Регламент (ЕО) № 198/2006 по отношение на данните, които трябва да бъдат събирани, и на изискванията по отношение на извадката, точността и качеството
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1552/2005 на Европейския парламент и на Съвета от 7 септември 2005 г. относно статистиката, свързана с професионалното обучение в предприятията (1), и по-специално член 7, параграф 3, член 8, параграф 2 и член 9, параграф 4 от него,
  като има предвид, че:
  (1)
  В Регламент (ЕО) № 1552/2005 е установена обща рамка за изготвянето на европейска статистика за професионалното обучение в предприятията.
  (2)
  В Регламент (ЕО) № 198/2006 на Комисията (2) са определени конкретните данни, които трябва да бъдат събирани във връзка с предприятията, предоставящи обучение, и тези, които не предоставят обучение, и с различните форми на професионално обучение и са установени изискванията по отношение на извадката, точността и качеството на събираните данни, както и по отношение на структурата на докладите за качеството.
  (3)
  Следва да бъдат приети изисквания за качеството на данните, които трябва да бъдат събирани и предавани за целите на европейската статистика за професионалното обучение в предприятията, и изисквания за стандартните доклади за качеството, както и всякакви мерки, необходими за оценката или подобряването на качеството на данните.
  (4)
  Целесъобразно е схемата за кодиране и изискванията по отношение на извадката, точността и качеството да бъдат изменени, за да може в бъдеще да се намали тежестта при събирането на данни относно статистиката, свързана с професионалното обучение в предприятията.
  (5)
  Поради това Регламент (ЕО) № 198/2006 следва да бъде съответно изменен.
  (6)
  Мерките, предвидени в настоящия регламент, са в съответствие със становището на Комитета на Европейската статистическа система,
  ПРИЕ НАСТОЯЩИЯ РЕГЛАМЕНТ:
  Член 1
  Приложения I, II, III и V към Регламент (ЕО) № 198/2006 се заменят с текстoвете в приложението към настоящия регламент.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 29 октомври 2014 година.